钦定古今图书集成/方舆汇编/职方典/第1349卷 > 肇庆府风俗考 府志
## 钦定古今图书集成/方舆汇编/职方典/第1349卷 > 肇庆府风俗考 府志

本府。〈高要县附郭。〉

地卑土薄，阳气浮而不敛。一岁之中，暑热过半。晨多昏雾，四时常花。晴即御葛，阴即披裘，无间冬夏。

夏秋间，每有飓风拔木发屋，居民以鹊巢占之；低则有风，高则无风。

四时虹常见。冬有红霞，风即起，谓之“搅霜风。” 风自西北随雨暴集者，谓之“石尤” ，风物忌之。衣冠文物颇近会城。乡村男女多椎髻跣足，著木屐以避湿气。习尚简朴，器用无华，鱼米蔬果足以自给。病少服药，好事巫祝，名曰“设鬼。” 贫民与富家斗，力不能胜，常服胡蔓草致死以诬之。乡民鲜智慧，困于输役，每为奸民揽纳，胥卒操切江闽，狡徒延漫境内，乘其急以取息，岁縻数倍。

里傩每岁冬月，盛为法事，谓之“禳灾” ，又谓之“保境。” 作一小船，鼓吹沿门经过，送之江，率三岁一举。

四礼，男子多二十而冠，既冠而娶。三加礼惟士大夫行之。聘礼俱用槟榔牲果，富者侈以金币茶饼亲迎，请同辈偕行，导以旗鼓，谓之“伴郎” ；以亲属妇人盛妆迎之，谓之“接嫁。” 合巹聚亲属与婿妇对享，谓之“煖房饭。” 嫁女务以妆奁糖果粉饵相高，虽竭所有，不顾，多者或数百金。三日后以子妇见家庙及父母亲属，献币帛帨履，亲党交贺。月馀，婿与妇皆往拜，其父母尊属各以贽，外族亦各以金币酬之，谓之“回门。” 娶妇之后多异爨，生子则邀亲朋聚饮，必以姜，谓之“姜酒。” 亲朋各馈牲礼果酒，谓之“煖月。” 《丧礼》多用浮屠，尚设七衰绖不解，朝夕号哭序奠。期功以上，男子寝于外室，谓之“守丧。” 亲友相赙，然，泥风水槁，葬逾数年者有之。葬颇侈，四时之祭，惟士夫巨族或千馀人或数百人，则建宗堂，置祭田，轮收以供祀事。讳日群集于堂，祭毕而燕，以时献新，虽小民亦然。或奉观音、天妃、金花诸神惟谨。居处作室，富家多用铁梨木，其坚如铁，出于西粤，东西两山亦有之。陶瓦砌甓，城郭少楼居，乡落始构高楼以防盗也。

饮食饼饵之类，谓之茶食。祭祀享聘大礼，恒以斗粉杂糖油煎之，谓之煎堆。斗米作粽，积糟鞂火，覆大瓮，累日而后熟。糍饧各物，皆务重大，以相夸侈。盘饤豆登，有高一尺者；近稍不尔。人家好葅芋䇲及蕉心，逾年始食，而蕉葅尤美。衣服，士夫常服，不过吉贝旧葛。虽有绢帛，惟岁首及庆贺间服之，非士夫而衣帛，则群嗤之曰：“散仔。”

“语音要邑，高山大川，风气峭直，音亦类之。” 语有三：有官语，有乡语，有猺语。官语惟城郭之人及乡人有识者能之。农氓与乡人交，无问贵贱，悉以乡语，十里之外，即稍异猺语，近山之人亦喻焉。阖郡乡语，以要邑为宗，犹诸郡之宗会城也。大率粤音之相类者，广郡则番禺、南海、顺德、三水，肇郡则高要、高明，盖顺德分自南海，“高明” 分自高要，而三水则南海、“高要” 之所分也。“广” 音稍轻而扬，“要” 音稍重而急，亦有有音无字、有字而转其音者，然皆明白易晓，与官语相近。游宦行旅，不逾月皆能以意逆之，谈不离口而易辨。其为《广肇》者，广多带“委” 与“这” 字，肇多带“物” 与“罗” 字。又如“求金” 、“九醉” 、“师使” 、“垂因” 之类，则广较正、伟、科、《化域挥》咏赐麟之类，则肇较正。若训责屈及永荣雄级之类，则二郡胥失其正。肇发词指事，多曰“那个” ，自称则曰侬云称人为若仆婢。称其主父主母曰治头公、治头婆，“治” 讹音痴。称父为爹，或为爸，母为妈，或为娘；或以子女难育，改称父母为叔、婶、哥、嫂者。祖父母为公婆，兄为哥，子为仔，女为妺，各加一亚字；侄亦为孙；妇为几嫂，从其夫之行。外祖父母曰“公底、婆底” 、外父母曰老官、亚妈，婿曰“郎家。” 凡称祖宗及神祗俱曰亚公。称教官、曰师傅，称工商亦曰师傅、称教读曰先生，道流亦曰先生。男子好吟咏，妇人亦或能歌。男子引其声以约律，诗婉雅悠扬，高下缓急有序，谓之《越吟》。足以畅情发志，江南之人喜闻之。阳江海舶，尤惮飓风。每以水气腥及“断虹” 《犁头》，云为飓风之兆。

正月，桃始华。二月蝼蝈鸣，蚯蚓出，黄瓜生，苦菜秀，然生而不实。若九月，禾乃登。十月水始涸，蛰虫坏户，草木黄落，见者以为瑞。

瘴疠之气，近郭及村落夷旷处皆无，惟山林蓊蘙如德庆各属邑及新恩有之。阳春为盛，古称“恩春” 为“瘴乡” ，以处谪宦。

瘴候始于三月。止于九月。有“青草黄茅。桂花菊花” 之号。征行触热。饮食不调。每为所中。

日中酷暑骤雨过后，阴阳之气交剥，草木蒸郁。行人最忌宦游经此，每至日中，辄驻节而避之。元旦　晨起，送香于坛庙，男妇行贺年礼，卑幼于亲长携果酒致敬。

迎春　太守率僚属陈鼓吹迎春于东郊，民间相邀啖春饼、生菜。

元夜　，城市有“鱼龙、走马” 、“花球” 、“琉璃” 、“鳌山” 诸灯，男妇嬉游达旦，涂歌巷舞，以花筒相胜，乡落亦然。

春社　，醵钱市酒，祀神祈糓。秋社亦然。清明　祭墓，是日男女皆出踏青。

《端午　》饟黍结蒲缚艾虎于门，男女戴朱符辟兵龙舟视先后为胜负。

《七夕　，晒衣及书》。《女子罗果酒乞巧》。

中元　以十四日为节，备酒肴，荐楮衣以祀祖先。

中秋　，士民具酒馔，荐新芋。

重阳　登高用糕祀祖先，出郊放纸鸢，或为鸟兽虫鱼之状。

冬至　祀先祖，燕饮，然不交贺。

除夕　，具香烛酒肴祀祖先，烧爆爇炬，聚宴守岁。以语言美恶卜周岁吉凶，谓之“听谶。”

四会县

昔称土秀而文，俗尚礼义，缙绅儒雅，代不乏人。今尽非其旧。婚姻论贫富，死丧用浮屠。兄弟异居，父子割户，轻迯窜，喜告讦，最称难治。谚云：“入广逢两会” ，四会其一也。

二月，花朝，士人各携酒肴郊外踏青，乡人赛神祭社。岁立一社首，谓之“福头。” 三月上巳亦然。《新兴县》

土颇知学，民皆力耕。商贾罕通，市无奇货。糓米价平，亦少储蓄。春秋社飨，聚饮唱歌。病不服药，丧尚浮屠。民情贫薄，虽至亲恒相争讼。受人之恩，或以仇报。

居处地邑民居，每宜相得。前日承平巳久，民皆聚于城市，内外厢坊，殊无隙地。其制则前堂后厅，多浑朴而鲜雕丽。四方乡落，犹为朴略。鼎革初年，毁圮过半。至今百堵初兴，井里犹在。所虑“地当冲烦，差使兵马，仓卒经临，每徙乡落，安土重迁，城居作堵，十无二三矣。”

“饮食，口腹之欲，奢俭攸分。大则祭祀之牺牲，小则宾客之燕集。新兴嘉事，以及丧祀，俱从节省。明末少趋侈靡，饾饤之繁，珍罗水陆，即果肴馈遗，亦矜多旨，奢踵以俭，势所必然。” 今风会初启，民勤于农，士安其素。其日用朝，夕则煮米为饭，午则食粥。其菜蔬则鲜肉鲜鱼、园蔬山茹而已。衣服从前，长裾大袖，导以蜉蝣鲜。楚女拟宫闱，虽不敢恣为冒法，而矜饰招摇，士习为瓌，耕凿之夫仍留古貌耳。至今服制聿新，绀红不尚妇女之靓妆，不侈珠翠。士庶之衣被顶带雍容，未尝有奇服以炫众者。

语音新兴土坦而民善发，为语音轻清平顺。《郡志》谓“新兴之音柔婉类广信” 矣。邑人对语用乡谈，见官及接四方宾客用官语，亦惟有识者能之，馀不尽谙也。村落离城一十里许，又已稍异。猺语与彼邻近乡村音无差别，今且能为城语矣。

冠、婚、丧、祭大略与《高要县》同。

阳春县

编茅而处，衣食俭啬。民不经商，器用货物，悉资他邑。男子惟事渔猎，妇女纺绩蕉葛。颇精城市衣冠，乡村椎跣。先娶后冠，无子则迎婿于家。謟渎鬼神，近多健讼。

《走马会》五月十三日，各家以是日为关王诞辰，齐集关王庙前，驰马夺幖斗胜为乐。《阳江县》

“倚山濒海，气习颇殊，好勇轻生，易兴逆节。” 侨寓多江、广之人，数违吏法，奸徒走险，私贩横行，器利多资他郡。地力可以自给，以故无甚贫甚富之家。文物声名，未之有也。

房屋多用筒瓦抹灰，少开窗牖，以防飓风。房内多架楼阁，贮顿衣服箦箱，以避潮湿。

衣服常用韦布蕉葛，从其𥳑便，罗绮丝纻素封。子弟间或用之，不相竞侈。

饮食粉饵颇精洁，冬尚围炉，常餐必用虾酱，饮酒不多强醉。男女四时常啖槟榔，伴以蒌叶白灰渍其汁于唇如丹。《东坡诗》云：“红潮登颊醉槟榔” 是也。凡婚嫁宾筵，所在必用，宁少茶食，必不可少槟榔，故居民多贩卖为活。

高明县

士习𥳑朴，业《诗》《书》，尚礼文，家有税户、耕户之分，婚姻论阀阅，娶妇重资送，丧礼少用浮屠，葬溺风水，交际尚丰。多习文移，为官府书掾，弄法舞文，险而健讼。

四月八日，“农家祀牛王神。”

恩平县

土薄而瘠，民贫而朴。无华宇，无巧技，务耕稼而轻末艺，信鬼好博。游手之徒相聚市饮。往时盗贼剽掠，愚民效尤，今稍易矣。

每以三、八、一、四、七、九日为期，各携所有以贸易，午后即散，谓之《趁墟》。

广宁县

“邑居” 山僻，土饶竹木，丛箐邃谷，每为盗薮。人性犷悍，小忿辄争，多务农而鲜工作。近风气渐开，士知诵习，然标奇挺秀，有待而兴。

开平县

邑设未久，风气未开，俗习鄙陋，农务之外，别无生计。人性悍而愚，易诱为非。迩稍知礼义，重诵读矣。

德庆州

民獠相杂，食稻与鱼。地多瘴疠，士尚𥳑朴，农务耕作，工贾乐业。畏法戒讼，颇有淳风。亦尚豪侠，近城负气。好胜，至亲不相信。大征之后，岁或不登，窘于兵役，鲜有文华。

大略与高要县同。惟十月朔旦备楮衣、香帛、酒馔，诣墓致奠，谓之“送寒衣。”

封川县

俗虽荒陋，朴而知义。民淳讼简，男妇俱亲执役。农少力耕，商不远行。婚姻不论门第，惟视贫富。病尚师巫，服用无精巧，市肆无陶冶。丧葬聚众酣饮，尤俗之可鄙者。

乡宦不谒公门，生徒不喜奔竞。民不事夸诈，畏罪怯法，岁无逋租。

开建县

地广人稀，猺獠杂居，民多健悍。男子喜习师巫，而耻为工贾。妇女蕉衫跣足。婚聘止用牲酒，待客惟尚巨鱼。客至，举家男妇出见以为敬。葬埋不用灰甓，朽则焚化。地最偏僻，气习尤鄙。务稼穑，少逐末，贫非悬罄，富无多藏。。